ส่วนที่ 1

ข้อมูลสรุป (Executive Summary)

 บริษัท เมโทรสตาร์ พร็อพเพอร์ตี้ จำกัด (มหาชน) เดิมชื่อบริษัท เอ็มทีเอส พร็อพเพอร์ตี้ จำกัด ก่อตั้งเมื่อวันที่ 22 สิงหาคม 2543 โดยนายวีระ บูรพชัยศรี บริษัทได้นำหุ้นสามัญเข้าจดทะเบียนในตลาดหลักทรัพย์แห่งประเทศไทยเมื่อวันที่ 26 ตุลาคม 2548 บริษัทประกอบธุรกิจพัฒนาอสังหาริมทรัพย์โดยมุ่งเน้นในเขตพื้นที่ย่านศูนย์กลางธุรกิจ (CBD-Central Business District) และพื้นที่ที่เป็นทำเลที่ดี (Prime Area) รวมทั้งพื้นที่ที่อยู่ใกล้สถานีรถไฟฟ้า BTS และ MRT โดยจะพิจารณาลักษณะโครงการอสังหาริมทรัพย์ให้เหมาะสมกับทำเลนั้นๆ เพื่อให้สอดคล้องกับความต้องการของผู้บริโภคกลุ่มเป้าหมาย

 ในปี 2551 โครงการ เซ็นต์หลุยส์ แกรนด์เทอเรส คอนโดมิเนียมสูง 27 ชั้น ซึ่งมีมูลค่าโครงการรวมเท่ากับ 1,037 ล้านบาท บริษัทฯได้ขายหมดทุกยูนิตแล้ว ส่วนโครงการบ้านรวิภา สุขุมวิท ทาวน์โฮมสูง 4 ชั้น จำนวน 75 ยูนิต ซึ่งมีมูลค่าโครงการรวมเท่ากับ 406 ล้านบาท บริษัทฯขายได้แล้วประมาณร้อยละ 70 โดยบริษัทได้ทยอยโอนกรรมสิทธิ์ห้องชุดให้กับลูกค้าที่ทำสัญญาครบแล้ว โดยในปัจจุบัน บริษัทได้ขยายโอกาสทางธุรกิจจากการรับรู้รายได้จากการขายร้อยละ 90 และการเช่า ร้อยละ 10 มาเป็นการขายร้อยละ 70 และการเช่าร้อยละ 30 เพื่อบริษัทจะมีรายได้อย่างต่อเนื่องในอนาคตโดยเริ่มจากโครงการแมริออท เอ็คเซ็คคิวทีฟ อพาร์ทเม้นท์ – สาทร วิสต้า กรุงเทพฯ ซึ่งเป็นเซอร์วิสอพาร์ทเม้นท์ระดับ 5 ดาวสูง 31 ชั้นมีความคืบหน้าในการก่อสร้างในส่วนโครงสร้างและระบบต่างๆ แล้วเสร็จร้อยละ 99 ณ 31 ธันวาคม 2551 และคาดว่าจะเปิดดำเนินการได้ภายในไตรมาสที่ 1 ของปี 2552 

อนึ่ง ในปี 2551 ผลการดำเนินงานของบริษัทสรุปได้ดังนี้ บริษัทมีรายได้หลักจากการจำหน่ายอสังหาริมทรัพย์เท่ากับ 213.48 ล้านบาท โดยรายได้จากการขายอสังหาริมทรัพย์ในรอบปี 2551 มาจากการรับรู้รายได้ของโครงการเซ็นต์หลุยส์ แกรนด์เทอเรส และโครงการ บ้านรวิภา สุขุมวิท คิดเป็นร้อยละ 9.39 และ 28.60 ของมูลค่าโครงการตามลำดับ สำหรับรอบปี 2551 บริษัทมีกำไรสุทธิ เท่ากับ 347.58 ล้านบาท คิดเป็นกำไรสุทธิต่อหุ้น และกำไรต่อหุ้น (Fully Diluted) เท่ากับ 0.75 บาท สาเหตุที่ผลการดำเนินงานของบริษัท ในปี 2551 บริษัทมีกำไรสุทธินั้น สาเหตุหลักเนื่องจากในระหว่างปีบริษัทได้มีการขายที่ดินบริเวณถนนสาทร เนื้อที่ 1,750 ตารางวา ทำให้มีกำไรจากการขายที่ดิน จำนวน 737.40 ล้านบาท โดยในระหว่างปี บริษัทฯ ได้จ่ายเงินปันผลระหว่างกาลให้กับผู้ถือหุ้นในอัตราหุ้นละ 0.12 บาท เมื่อวันที่ 12 ธันวาคม 2551

สำหรับสินทรัพย์รวมของบริษัท ณ 31 ธันวาคม 2550 และ 2551 เท่ากับ 3,196.64 ล้านบาท และ 3,385.58 ล้านบาท ตามลำดับ โดยสินทรัพย์เพิ่มขึ้นจากงบการเงิน 31 ธันวาคม 2550 เท่ากับ 188.94 ล้านบาท โดยเพิ่มขึ้นจากที่ดิน งานระหว่างก่อสร้างและอุปกรณ์ ซึ่งเกิดจากการที่บริษัทมีความคืบหน้าในการก่อสร้างโครงการแมริออท เอ็คเซ็คคิวทีฟ อพาร์ทเม้นท์ – สาทร วิสต้า กรุงเทพฯ สำหรับหนี้สินรวมของบริษัท ในปี 2551 มีจำนวน 2,096.89 ล้านบาท ลดลงจากปี 2550 เท่ากับ 125.77 ล้านบาท โดยส่วนใหญ่ลดลงการชำระคืนเงินกู้ยืมระยะสั้นจากบุคคลภายนอกและบุคคลที่เกี่ยวข้องกัน รวมทั้ง ในระหว่างปี บริษัทฯ ได้ชำระหนี้สินของโครงการเมโทรสาทร ทาวเวอร์ จำนวน 378 ล้านบาท ณ สิ้นปี 2551 บริษัทฯ มีเงินสดและเงินฝากธนาคารรวม 198.08 ล้านบาท และมีสัดส่วนหนี้สินต่อส่วนของผู้ถือหุ้นเท่ากับ 1.63 ต่อ 1 บริษัทฯ ยังคงอยู่ในสถานะที่เติบโตอย่างต่อเนื่อง โดยยังมีศักยภาพและความสามารถในการลงทุนขยายธุรกิจของบริษัทฯ สำหรับมูลค่าตามบัญชีต่อหุ้นและมูลค่าตามบัญชีต่อหุ้น (Fully Diluted) ของบริษัท ณ 31 ธันวาคม 2551 เท่ากับ 2.77 บาท

บทสรุป จากวิกฤตการณ์ทางการเงินที่เกิดขึ้นในประเทศสหรัฐอเมริกาในช่วงปีที่ผ่านมาได้ส่งผลกระทบต่อสภาวะทางเศรษฐกิจโลกอย่างรุนแรง และวิกฤตการณ์ดังกล่าวได้ส่งผลกระทบอย่างเป็นสาระสำคัญต่อแผนการดำเนินธุรกิจและการเงินของบริษัทฯพอสมควร ซึ่งในช่วงปลายปี 2551 บริษัทฯ ก็ตัดสินใจที่จะมีแผนการชะลอการพัฒนาโครงการ เมโทร อเวนิว สุขุมวิท และ โครงการเมโทร อเวนิว รัชโยธิน ชั่วคราว เพื่อรอดูสถานการณ์ทางเศรษฐกิจและการเงินของประเทศ ว่าจะเปลี่ยนแปลงไปในทิศทางใด แต่อย่างไรก็ตามจากผลการดำเนินงานและการเติบโตของสินทรัพย์ของบริษัทตั้งแต่อดีตจนถึงปัจจุบัน รวมทั้งโครงการต่างๆ ของบริษัททั้งในปัจจุบันและในอนาคต บริษัทเชื่อมั่นว่าโครงการต่างๆนั้น เป็นโครงการที่มีศักยภาพบนทำเลที่ดี ซึ่งทำให้บริษัทฯ รู้สึกพอใจไปกับโอกาสของผู้ถือหุ้นของบริษัทฯ เพื่อความมั่นคงและก้าวหน้าของบริษัทฯ ต่อไป